Siktet for drapsforsøk etter påkjørsel:

«Sånt skjer når dere står midt i veien»

Politiet mener en 24-åring forsøkte å

drepe en 18-åring ved å kjøre på ham. Etter påkjørselen skal 24-åringen ha sagt «fuck you» til fornærmede og hans venner.

19. desember 2017

Artikkelen er over to år gammel

Fire unge menn hadde vært på fest da en av dem ifølge politiet ble påkjørt på Grefsen i Oslo lørdag kveld.

– Hendelsesforløpet synes å være at siktede har passert dem først en gang, og at det da ble gjort noen tegnutvekslinger i forbindelse med forbikjøringen. Siktede bestemte seg da for å kjøre tilbake. Da kjører han på en av de fire guttene. Deretter kjører han videre et stykke, før han kjører tilbake og passerer guttene på ny, sier politiadvokat i Oslo politidistrikt, Jens Johannes Andenæs, til VG.







Les også: Kvinne påkjørt i Oslo – etterforskes som drapsforsøk

18-åringen var bevisstløs etter hendelsen og ble påført alvorlige skader, ifølge Andenæs.

– Han er nå utenfor livsfare. Det er mulig han vil få varige skader, sier politiadvokaten.

– En ulykke

Mandag ble 24-åringen varetektsfengslet frem til fredag denne uken på bakgrunn av bevisforspillelse, siktet for drapsforsøk.

Mannens forsvarer, Stian Mæland, sier at hans klient sier påkjørselen var en ulykke.

– Han erkjenner ikke straffskyld for drapsforsøk. Han er erkjenner at skaden er forårsaket som følge av ulykken og at han har hensatt en person i hjelpeløs tilstand, sier Mæland.

Han forteller at 24-åringen meldte seg selv for politiet.

Stakk fra stedet



I fengslingskjennelsen går det frem at retten la vekt på siktedes atferd i etterkant av den angivelige påkjørselen, hvor han kjørte forbi fornærmede og vennene på nytt.

Da skal han ha sagt «fuck you», «sånt skjer når dere står midt i veien» eller lignende, før han stakk fra stedet, står det skrevet i fengslingskjennelsen.

«Siktedes atferd fremstår som lite forenlig med siktede og kjærestens forklaring om at de bare ønsket å snakke med guttene og advare dem mot å gå midt i gaten fordi de ikke ønsket at det skulle tilstøte guttene noe.» skriver retten.

De involverte personene skal ifølge politiet ikke ha kjent hverandre fra før.

Publisert: 19.12.17 kl. 20:18

Mer om Krim